Μιχάλης Σάλλας

Ο Μιχάλης Σάλλας (γεν. το 1950) είναι Έλληνας επιχειρηματίας, μάνατζερ, τραπεζίτης και ακαδημαϊκός. Ήταν Πρόεδρος του Διοικητικού Συμβουλίου του Ομίλου Τράπεζας Πειραιώς από το 1991, μέχρι το 2016. Ο Όμιλος είναι η μητρική εταιρεία ενός μεγάλου χρηματοοικονομικού οργανισμού, με σημαντικές θυγατρικές εταιρείες στην Ελλάδα και πολλές θυγατρικές τράπεζες στο εξωτερικό: στο Λονδίνο, τη Φρανκφούρτη, την Κύπρο, τη Ρουμανία, τη Βουλγαρία, τη Σερβία, την Αλβανία και την Ουκρανία. Ο Σάλλας συγκαταλέγεται στους ισχυρότερους παράγοντες της ελληνικής οικονομίας.

Βιογραφία 
Ο Μιχάλης Σάλλας γεννήθηκε το 1950 στο Ηράκλειο της Κρήτης. Σπούδασε Οικονομικές Επιστήμες στο Πανεπιστήμιο Αθηνών και συνέχισε τις σπουδές του στην τότε Δυτική Γερμανία, όπου και έλαβε το διδακτορικό του δίπλωμα στα Οικονομικά από το Πανεπιστήμιο της Χαϊδελβέργης. Κατά τη διάρκεια των φοιτητικών του χρόνων στην Αθήνα, πήρε μέρος στην αντίσταση κατά της Χούντας ως υποστηρικτής της δημοκρατίας και του Ανδρέα Παπανδρέου, συνελήφθη από την Ασφάλεια και φυλακίστηκε..

Το 1974, αν και μόλις 24 ετών, ο Σάλλας ήταν ένα από τα 149 άτομα που πήραν πρόσκληση από τον Ανδρέα Παπανδρέου για να παραστούν στην εκδήλωση για την Ιδρυτική Διακήρυξη του ΠΑΣΟΚ, που έμεινε στην ιστορία ως Διακήρυξη της 3ης του Σεπτέμβρη. Ήδη από τότε εθεωρείτο ένα από τα αγαπημένα παιδιά του Ανδρέα, και «μάγος» σε χρηματοοικονομικά θέματα.

Άρχισε την καριέρα του στη Γερμανία ως ερευνητής στο Ινστιτούτο Διεθνούς Συγκριτικής Στατιστικής στη Χαϊδελβέργη, ενώ στη συνέχεια επέστρεψε στην Ελλάδα όπου ήταν καθηγητής Οικονομετρίας στο Πάντειο Πανεπιστήμιο. Αναγκάστηκε να τελειώσει την ακαδημαϊκή του καριέρα το 1997 λόγω φόρτου εργασίας.

Τα χρόνια 1981-1990 διετέλεσε γενικός γραμματέας του υπουργείου Εμπορίου, διοικητής της ΕΤΒΑ (Ελληνική Τράπεζα Βιομηχανικής Αναπτύξεως), πρόεδρος της Επιτροπής Κεφαλαιαγοράς και πρόεδρος της Επιτροπής Εκσυγχρονισμού Ελληνικού Τραπεζικού Συστήματος.

Το 1991, η κυβέρνηση Μητσοτάκη ξεκίνησε μεγάλο πρόγραμμα ιδιωτικοποίησης των ελληνικών τραπεζών (που επικρίθηκε ως ξεπούλημα από τους αντιπάλους του). Ο Σάλλας απέκτησε την Τράπεζα Πειραιώς, ως επικεφαλής ομάδας επιχειρηματιών, η οποία περιλάμβανε τους Δασκαλόπουλο, Βασιλάκη (Aegean), Φουρλή (ΙΚΕΑ) και αργότερα τον Κωνσταντίνο Αγγελόπουλο.

Η τράπεζα ήταν ζημιογόνος όταν την ανέλαβε ο Σάλλας, αλλά ο ίδιος, με σωστό μάνατζμεντ, γρήγορα την κατέστησε κερδοφόρο, ενώ τα επόμενα χρόνια απέκτησε φήμη «σταρ-μάνατζερ» λόγω των πολλών επιτυχημένων εξαγορών και απορροφήσεων που πέτυχε: μέχρι σήμερα η Τράπεζα Πειραιώς έχει απορροφήσει, μεταξύ άλλων, την Τράπεζα Μακεδονίας-Θράκης, την ΕΤΒΑ και, πιο πρόσφατα, την Λαϊκή Τράπεζα Κύπρου, την Ελληνική Τράπεζα, την Τράπεζα Κύπρου την Αγροτική Τράπεζα της Ελλάδος και τη Γενική Τράπεζα της Ελλάδας.

Ο Σάλλας είναι οπαδός της ΑΕΚ και γνωστός για την αγάπη του για το κρασί: από το 2005 κατέχει το πλειοψηφικό πακέτο της οινοποιητικής Σεμέλη Α.Ε.

Στις 8 Μαρτίου 2015, ο Μιχάλης Σάλλας ορίστηκε ως πρόεδρος της Ένωσης Ελληνικών Τραπεζών, διαδεχόμενος τον Γιώργο Ζανιά.

Στις 20 Ιουλίου 2016 ανακοίνωσε την αποχώρησή τού από τη θέση του προέδρου από το Δ.Σ. της τράπεζας Πειραιώς

Αμφισβητούμενα Δάνεια 
To ειδησεογραφικό πρακτορείο Reuters έγραψε τον Ιούλιο του 2012 ότι ο Μιχάλης Σάλλας έδωσε μυστικά δάνεια 100 εκατομμυρίων ευρώ στην οικογένειά του.

Το δημοσίευμα διαψεύστηκε από την οικογένεια Σάλλα, η οποία ξεκίνησε δικαστικό αγώνα εναντίον του πρακτορείου, ζητώντας 50 εκατομύρια ευρώ ως αποζημίωση και κάνοντας λόγο για προσπάθεια «υπονόμευσης, εκβιασμών και κατασυκοφάντησης», που έχει αντιμετωπίσει η Τράπεζα Πειραιώς στην πορεία ανάπτυξής της. Η υπονόμευση, κατέληξε, «δεν μας αποσπά από το κύριο καθήκον μας, που είναι η ασφάλεια και η πρόοδος του ελληνικού τραπεζικού συστήματος, η οποία με τη σειρά της είναι προοπτική αναπόσπαστη με την προσπάθεια που καταβάλλουμε όλοι για την έξοδο της χώρας από την κρίση». Σε άρθρο του ο Γιάννης Βαρουφάκης σχολίασε αρνητικά τη σιωπή των ελληνικών ΜΜΕ για το θέμα ως 'Το Πέπλο της Σιωπής'. Η αγωγή απορρίφθηκε για τυπικούς λόγους από το δικαστήριο.

Ένα χρόνο αργότερα η εφημερίδα New York Times έγραψε ότι η οικογένεια Σάλλα δανείστηκε 113 εκατομμύρια από την Λαϊκή Τράπεζα Κύπρου, που την βοήθησαν να συμμετάσχει στην αύξηση μετοχικού κεφαλαίου της Τράπεζας Πειραιώς του 2011. Το δημοσίευμα διαψεύσθηκε από την Τράπεζα Πειραιώς.

Παραπομπές 

Έλληνες τραπεζίτες
Έλληνες επιχειρηματίες
Έλληνες πανεπιστημιακοί